Se împlinesc zece ani de când sârma ghimpată de la Prut a fost scoasă. Cu aceastăocazie, fostul prim-ministru Vlad Filat a scris o postare pe pagina sa de Facebook.

„Înainte de a construi poduri a trebuit să dăm jos sârma ghimpată dintre NOI şi NOI. În urmă cu 10 ani, în februarie 2010, sârma de pe Prut a început să cadă. O fărâmă din dureroasa noastră istorie s-a prăbuşit atunci. Astăzi, sârma ghimpată de la Prut se află în muzee şi mai toţi din oamenii politici din România şi Republica Moldova au o bucăţică din această ”frontieră” care ne-a despărţit pe noi de noi. Atunci am îndrăznit, cu România lângă noi, să sperăm şi să visăm că într-o bună zi vom fi o steluţă pe steagul Uniunii Europene sau măcar parte a unei stele din constelaţia europeană”, se arată într-un mesaj postat astăzi de fostul premier, Vlad Filat.

La hotarul Republicii Moldova se află 11 raioane, sârma ghimpată fiind scoasă de la frontiera din 10 raioane. În raionul Leova aceasta a fost scoasă anterior. În total, au fost scoşi 360 de kilometri de sârmă ghimpată. Consiliul Raional Ungheni adoptase o asemenea decizie încă în anul 2008, dar acest proces a fost împiedicat de fosta guvernare comunistă.Sârma ghimpatăa fost pusăpe Prut imediat după anexarea Basarabiei de către Uniunea Sovietică.